শ্রীদেবীর মৃত্যুর পর থেকে প্রায় প্রতিদিনই তাঁর সম্পর্কে নানা তথ্য সামনে আসছে। সেই ধারাবাহিকতাই বজায় রাখল অভিনেত্রীর কাকা ভেনুগোপাল রেড্ডির চাঞ্চল্যকর দাবি।
সম্প্রতি একটি তেলুগু গণমাধ্যমকে দেওয়া সাক্ষাৎকারে রেড্ডি জানিয়েছেন, ‘‘শুধু বাইরে থেকেই শ্রী-কে হাসি খুশি দেখাত। কিন্তু ভিতর থেকে ও খুবই কষ্টে ছিল।’’

ভেনুগোপাল রেড্ডি। (ছবি: আইড্রিম নিউজ ইউটিউব)
অভিনেত্রীর কষ্টের কারণ জিজ্ঞসা করায় তিনি জানিয়েছেন, ‘‘বনির আর্থিক পরিস্থিতি খুব একটা ভাল ছিল না। ওঁর উপরে অনেক টাকার দেনা হয়ে গিয়েছিল। সেই দেনা শোধ করার জন্যই শ্রীকে নিজের সম্পত্তি বিক্রি করতে হয়।’’ তবে, ঠিক কোন সাল বা কোন সময়ে দেনায় ডুবে ছিলেন প্রযোজক, দু’জনের বিয়ের আগে না পরে, তা উল্লেখ করেননি শ্রীদেবীর কাকা।

এই বিষয়ে অন্যান্য খবর

বড় ছেলের দায়িত্ব নিল অর্জুন! শুধু বাবা নয়, দাঁড়ালো বোনদের পাশেও
শ্রীদেবীর দুই মেয়ের পাশে এবার অর্জুনের বোন অনশুলা কপূর


কিন্তু কোটি কোটি টাকার মালিককে কেন নিজের বউয়ের সম্পত্তির উপরে নির্ভরশীল হতে হল? কী করেই বা এত টাকার দেনা হল বনির? সেই প্রশ্নের উত্তরও দিয়েছেন রেড্ডি।
‘‘বনি এমন কিছু ছবির প্রযোজনা করেছিল যা কোনও দিনও মুক্তি পায়নি। ফলে তাঁর অনেক টাকার দেনা হয়ে হয়ে যায়। সেই টাকা শোধ করতেই শ্রীকে নিজের সম্পত্তি বিক্রি করতে হয়। কপূর কোম্পানির ব্যবসা স্থিতিশীল অবস্থায় ফিরে আসার পরেও নিজের বিক্রি করে দেওয়া সম্পত্তি সে কখনও ফিরে পায়নি। বনির দায় মৃত্যুর আগের দিন পর্যন্ত শ্রীকেই বহন করতে হয়েছে।’’
শুধু তাই নয়, রেড্ডির বক্তব্য অনুযায়ী, সৎ ছেলে-মেয়ের সঙ্গে নিজের সম্পর্ক স্বাভাবিক করার অনেক চেষ্টা করেছিলেন শ্রীদেবী। জাহ্নবী এবং খুশিকে নিয়ে অর্জুন এবং অংশুলার মধ্যে যে তিক্ততা রয়েছে, তাও মুছে ফেলতে চেয়েছিলেন তিনি।